68.		Zmluva o vytvorení diela (§ 87 – 89 AZ)
Zmluvné strany
MAX, s.r.o.	Martinská ul. č. 15, 010 01 Žilina, 
	IČO, DIČ, IČ DPH
	zastúpená Ing. Jánom Veselým, konateľom
	zapísaná v obchodnom registri Okresného súdu v Žiline, odd., vl. č. .......................................
	(ďalej len „objednávateľ“)
a
PhDr. Vladimír Schultz	nar. ............................, r. č. ..............................................
	bytom 911 01 Trenčín, Markušova ul. č. 15
	(ďalej len „autor“)
	uzatvárajú medzi sebou 
zmluvu
s týmto obsahom:
Čl. I
Predmet a účel zmluvy
Touto zmluvou sa autor zaväzuje vytvoriť pre objednávateľa počítačový databázový program na spracovanie objednávok od odberateľov, fakturáciu odberateľom a grafické výstupné zostavy s dohovorenými prvkami, ktoré sú zahrnuté v prílohe tejto zmluvy.
Čl. II
Čas plnenia
Autor sa zaväzuje odovzdať vytvorené dielo objednávateľovi do dvoch mesiacov odo dňa uzavretia tejto zmluvy.
Čl. III
Rozsah privolenia na použitie diela
1.	Autor dáva objednávateľovi súhlas na použitie jeho diela v takom rozsahu, aký si vyžaduje použitie vytvoreného diela na prevádzkové potreby objednávateľa a jeho podriadených organizačných zložiek.
2.	Objednávateľ je oprávnený rozmnožiť alebo dať rozmnožiť dielo technickými prostriedkami zvolenými podľa jeho uváženia a rozširovať ho všetkými obvyklými spôsobmi v rámci svojich prevádzkových potrieb.
3.	Objednávateľ ako nadobúdateľ práva na použitie diela nemôže toto svoje právo v celistvosti jeho obsahu alebo v obmedzenom rozsahu previesť na inú osobu bez ďalšieho autorovho privolenia.
4.	Na akékoľvek zásahy do integrity vytvoreného diela sa vyžaduje povolenie autora.
Čl. IV
Autorská odmena a prevod vlastníctva originálu diela
1.	Objednávateľ sa zaväzuje zaplatiť autorovi za vytvorenie diela a jeho použitie na dohodnutý účel autorskú odmenu v sume 3 000 € (slovom tritisíc eur).
2.	Nárok na odmenu vzniká autorovi odovzdaním originálu riadne vytvoreného diela objednávateľovi. Na posúdenie riadneho splnenia záväzku autora z hľadiska kritérií určených v prílohe tejto zmluvy (dohovorené prvky diela) sa objednávateľovi stanovuje lehota 21 dní od prevzatia diela. Ak objednávateľ neuplatní v tejto lehote nijakú námietku, znamená to, že záväzok autora pokladá za riadne splnený a dielo prijíma pre jeho použitie na uvedený účel.
3.	Zmluvné strany prehlasujú, že autorská odmena vo výške ustanovenej vyššie je odmenou za vytvorenie diela a jeho použitie na uvedený účel a nezahŕňa kúpnu cenu nadobudnutia originálu vytvoreného diela do vlastníctva objednávateľa. Táto bude stanovená dodatočne na základe vzájomného dohovoru medzi autorom a objednávateľom diela.
Žilina 10. 9. 2023					objednávateľ	autor
Poznámka
Počítačový program, ktorým je súbor príkazov a inštrukcií vyjadrených v akejkoľvek forme použitých priamo alebo nepriamo v počítači alebo v podobnom technickom zariadení, je chránený podľa Autorského zákona, ak je výsledkom tvorivej duševnej činnosti autora. Príkazy a inštrukcie môžu byť napísané alebo vyjadrené v zdrojovom alebo v strojovom kóde. Súčasťou počítačového programu je aj podkladový materiál použitý na jeho vytvorenie. Myšlienky a princípy, na ktorých je založený prvok počítačového programu, vrátane tých, ktoré sú podkladom jeho rozhrania, nie sú chránené podľa tohto zákona.
Do práva autora počítačového programu nezasahuje oprávnený užívateľ, ak bez súhlasu autora počítačového programu
a)	použije počítačový program na účel riadneho využitia počítačového programu vrátane opravy jeho chýb, ak nie je dohodnuté inak,
b)	vyhotoví záložnú rozmnoženinu počítačového programu na účel zabezpečenia riadneho využitia počítačového programu,
c)	skúma, študuje alebo skúša funkčnosť počítačového programu na účel určenia myšlienky alebo princípov, ktoré sú základom akejkoľvek časti počítačového programu, a to počas nahrávania, zobrazovania, prenosu, overovania funkčnosti a ukladania počítačového programu do pamäte počítača.